แห่ซื้อกองทุนRMFบัวหลวงหุ้นจิ๋ว500ล.
บลจ.บัวหลวง เผยยอดจองซื้อครั้งแรกกองทุนบัวหลวง Small–Mid Cap RMF เต็มมูลค่า 500 ล้านบาท
19 พ.ย. 2555

บลจ.บัวหลวง เผยยอดจองซื้อครั้งแรกกองทุนบัวหลวง Small–Mid Cap RMF เต็มมูลค่า 500 ล้านบาท  
รายงานข่าวจากบริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ผลการเสนอขายครั้งแรก (ไอพีโอ) ของกองทุนเปิดบัวหลวง Small-Mid Cap เพื่อการเลี้ยงชีพ หรือ B-SM-RMF ระหว่างวันที่ 12 -16 พ.ย.ที่ผ่านมา ได้รับความสนใจและการตอบรับจากผู้ลงทุนเข้ามาเป็นจำนวนมาก ทำให้มียอดจองเข้ามาเต็มจำนวน 500 ล้านบาทของมูลค่าเงินลงทุนตามโครงการเมื่อวันที่ 16 พ.ย.ที่ผ่านมา
สำหรับยอดจองซื้อมาจากฐานลูกค้าของธนาคารกรุงเทพ และกลุ่มผู้ลงทุนในกองทุนรวมเพื่อการเลี้ยงชีพ (RMF) ที่สนใจกระจายการลงทุนในกองทุน RMFประเภทกองทุนหุ้นมายังกลุ่มบริษัทขนาดเล็กและขนาดกลาง ซึ่งเป็นจุดเด่นของกองทุนที่แตกต่างจากกองทุน RMF อี่นที่มีอยู่ในปัจจุบัน โดยสามารถลงทุนระยะยาวยาวประมาณ 3-5 ปีขึ้นไปได้
สำหรับหุ้นขนาดเล็กและขนาดกลางที่กองทุนบัวหลวงจะพิจารณาลงทุน จะเป็นหุ้นของบริษัทที่มีมูลค่าตลาด (มาร์เก็ตแคป) ไม่เกิน 20,000 ล้านบาท ณ วันที่ลงทุน มีฐานะมั่นคง มีศักยภาพและแนวโน้มการเติบโตดี และทีมจัดการกองทุนเห็นว่ามีมูลค่าต่ำกว่าราคาที่เหมาะสม ที่สำคัญต้องผ่านเกณฑ์เรื่องการกำกับกิจการที่ดี เพื่อเพิ่มความมั่นใจให้แก่นักลงทุนว่าบริษัทที่ลงทุนแม้จะมีขนาดเล็ก แต่ก็เป็นบริษัทที่ไว้ใจได้เพราะมีผู้บริหารที่ดี มีธรรมาภิบาลซึ่งเป็นเรื่องที่กองทุนบัวหลวงให้ความสำคัญมาโดยตลอด